हाल ही में बुद्धिजीवियों द्वारा साहित्य अकादमी पुरस्कारों को लौटाये जाने का मामला सुर्खियों में है। बुद्धिजीवियों का ये तर्क है कि जब से नई सरकार ने अपना कार्य संभाला है तभी से सांप्रदायिकता को बढ़ावा दिया जा रहा है। आपसी भाईचारे को छिन्न-भिन्न करने की साजिश की जा रही है। देश की कथित कट्टरपंथी ताकतें सरकार की शह पर मनमानी कर रही हैं । नरेन्द्र दाभोलकर,गोविंद पनसरे एवम् एम.एस.कलबुर्गी जैसे बुद्धिजीवियों की हत्याएं की जा रही हैं। लेकिन ऐसा नहीं है । ये प्रमाणित श्रेष्ठि वर्ग इन घटनाओं के विरोध स्वरुप अकादमियों द्वारा दिये गये सम्मान को वापस कर रहे हैं। लेकिन सवाल यह है कि क्या ये पुरस्कार के साथ दी गई सम्मान राशि भी लौटाएंगे ? अगर ये बुद्धिजीवी ऐसा करें भी तो उनके परिचय में अकादमियों से मिले सम्मान के कारण जो प्रशस्ति पढ़ी जाती है उसका क्या ? चलिए एकबारगी जैसा ये बुद्धिजीवी कह रहे हैं वैसा मान भी ले तो क्या पुरस्कार लौटाने से ये सब बंद हो जाएगा ? कई अन्य कारगर तरीके हैं जिनसे बुद्धिजीवी अपना विरोध जता सकते हैं । स्पष्ट हो कि यहां पर उन्हीं बुद्धिजीवियों पर चर्चा की जा रही है जो साहित्य अकादमी सम्मान लौटा रहे हैं और एक विशेष विचारधारा से संबंधित हैं । बौद्धिक लोगों की पहचान प्राप्त सम्मानों से कम बल्कि उनकी लेखनी से ज्यादा होती है । ऐसे में बौद्धिक श्रेष्ठि वर्ग को कलम उठानी चाहिए। ना कि वितंडावाद का सहारा लेना चाहिए । बुद्धिजीवी होने के नाते उन्हें कलम की ताकत का भान तो होगा ही तो फिर डर कैसा ।